CELEX: 52019PC0140
Language: da
Date: 2019-03-12
Title: Forslag til RÅDETS AFGØRELSE om fastlæggelse af den holdning, der skal indtages på Unionens vegne inden for rammerne af konventionen om det fremtidige multilaterale samarbejde vedrørende fiskeriet i det nordøstlige Atlanterhav, for så vidt angår Det Forenede Kongeriges ansøgning om tiltrædelse af denne konvention

EUROPA-KOMMISSIONEN
            Bruxelles, den 12.3.2019
            COM(2019) 140 final
            2019/0081(NLE)
            Forslag til
            RÅDETS AFGØRELSE
            om fastlæggelse af den holdning, der skal indtages på Unionens vegne inden for rammerne af konventionen om det fremtidige multilaterale samarbejde vedrørende fiskeriet i det nordøstlige Atlanterhav, for så vidt angår Det Forenede Kongeriges ansøgning om tiltrædelse af denne konvention
            
               
         
         
            
               BEGRUNDELSE
            
            
               1.Forslagets genstand
            
            
               Dette forslag vedrører afgørelsen om fastlæggelse af den holdning, der skal indtages på Unionens vegne i konventionen om det fremtidige multilaterale samarbejde vedrørende fiskeriet i det nordøstlige Atlanterhav ("NEAFC-konventionen") i forbindelse med Det Forenede Kongerige Storbritannien og Nordirlands ("Det Forenede Kongerige") tiltrædelse af denne konvention.
            
            
               2.Baggrund for forslaget
            
            
               Den 29. marts 2017 meddelte Det Forenede Kongerige Det Europæiske Råd, at landet har til hensigt at udtræde af Unionen i henhold til artikel 50 i traktaten om Den Europæiske Union. Det betyder, at Det Forenede Kongerige bliver et tredjeland, og at EU-retten ophører med at finde anvendelse på landet fra den 30. marts 2019, medmindre der fastsættes en anden dato i udtrædelsesaftalen mellem Unionen og Det Forenede Kongerige, eller Det Europæiske Råd sammen med Det Forenede Kongerige med enstemmighed fastsætter en anden dato.
            
            
               Indtil Det Forenede Kongerige forlader Unionen, vedbliver det med at være en medlemsstat, der nyder alle de rettigheder og er bundet af alle de forpligtelser, der følger af traktaterne, herunder overholdelse af princippet om loyalt samarbejde. I sine retningslinjer af 29. april 2017 anerkendte Det Europæiske Råd, at det i international sammenhæng er nødvendigt at tage hensyn til Det Forenede Kongeriges særlige karakter som en udtrædende medlemsstat, forudsat at det opfylder sine forpligtelser og forbliver loyalt over for Unionens interesser, mens det stadig er en medlemsstat.
            
            
               EU og Det Forenede Kongerige har forhandlet en udtrædelsesaftale, jf. artikel 50 i traktat om Den Europæiske Union, som Det Europæiske Råd tilsluttede sig den 25. november 2018 ("udtrædelsesaftalen"). De interne procedurer for indgåelsen af denne aftale er i gang på EU-plan
                  1
               . Del fire i udtrædelsesaftalen indeholder bestemmelser om en overgangsperiode, hvor EU-retten, herunder internationale aftaler, der er indgået af Unionen, fortsat finder anvendelse på og i Det Forenede Kongerige ("overgangsperioden"). Unionen vil meddele sine internationale parter de særlige ordninger, der er fastsat i udtrædelsesaftalen, i henhold til hvilke Det Forenede Kongerige skal behandles som en medlemsstat i en overgangsperiode i forbindelse med de internationale aftaler, der er indgået af Unionen, bl.a. NEAFC-konventionen.  
            
            
               Kommissionens meddelelse "Forberedelse af Det Forenede Kongeriges udtræden af Den Europæiske Union den 30. marts 2019: en nødhandlingsplan" af 13. november 2018 indeholder de nødforanstaltninger, som den agter at træffe, hvis en udtrædelsesaftale ikke træder i kraft på udtrædelsesdatoen. I meddelelsen anfører Kommissionen de foranstaltninger, den betragter som nødvendige, og minder om, at der kan blive behov for at træffe yderligere foranstaltninger på et senere tidspunkt. 
            
            
               Det Europæiske Råd (artikel 50) gentog den 13. december 2018 sin opfordring til at intensivere arbejdet med på alle niveauer at forberede sig på konsekvenserne af Det Forenede Kongeriges udtræden, idet der tages højde for alle mulige udfald.
            
            
               NEAFC-konventionen finder i øjeblikket anvendelse på Det Forenede Kongerige som følge af, at Unionen er kontraherende part i denne konvention. Dette vil slutte den dag, hvor Det Forenede Kongerige ikke længere er omfattet af NEAFC-konventionen som en EU-medlemsstat.
            
            
               Hovedformålet med NEAFC-konventionen er "at fremme bevarelsen og den bedst mulige udnyttelse af fiskeressourcerne i det nordøstlige Atlanterhav inden for rammer, der passer til ordningen med kyststaternes udvidede fiskerijurisdiktion, og dermed at fremme det internationale samarbejde og internationale konsultationer vedrørende de omtalte ressourcer". NEAFC-konventionen trådte i kraft den 17. marts 1982. Det Forenede Kongerige er depositar for NEAFC-konventionen. 
            
            
               NEAFC-konventionen fra 1982 erstattede den oprindelige konvention angående fiskeriet i det nordøstlige Atlanterhav fra 1959 som følge af EU-medlemsstaternes udtræden som individuelle medlemmer af NEAFC-organisationen fra 1963 og udvidelsen af staternes fiskerizoner til 200 sømil i 1977. NEAFC-konventionen fra 1959 har til gengæld erstattet konvention angående fastsættelse af maskestørrelse for fiskeredskaber og mindstemål for fisk fra 1946. 
            
            
               NEAFC-konventionen fra 1982 blev ændret i 2004 (med tilføjelse af tvistbilæggelsesprocedurer) og i 2006 (hvor NEAFC-konventionen blev bragt i overensstemmelse med udviklingen i folkeretten og de internationale retsakter). Ændringerne fra 2004 og 2006 er dog ikke ratificeret fuldt ud af alle kontraherende parter. Ved "Londonerklæringen" fra 2006 blev der opnået enighed mellem parterne om at anvende ændringerne på frivillig basis, indtil ratifikationen er blevet afsluttet.
            
            
               Med henblik på NEAFC-konventionen oprettede de kontraherende parter Kommissionen for Fiskeriet i det Nordøstlige Atlanterhav ("NEAFC"). NEAFC har status som juridisk person og besidder i sine forbindelser med andre internationale organisationer og på de kontraherende parters områder den rets - og handleevne, der er nødvendig, for at den kan udføre sine opgaver og opfylde sit formål.
            
            
               Der er fem kontraherende parter, alle kyststater, i NEAFC-konventionsområdet: Den Europæiske Union (EU), Danmark (for så vidt angår Færøerne og Grønland), Island, Norge og Den Russiske Føderation. Flagstater med en reel interesse i fiskeriet i det nordøstlige Atlanterhav kan få tildelt status som samarbejdende ikkekontraherende parter, der giver dem ret til at give fartøjer, der fører deres flag, tilladelse til at udøve deres aktiviteter inden for NEAFC-konventionsområdet, hvis disse flagstater går med til at håndhæve NEAFC's foranstaltninger. Der er i øjeblikket seks samarbejdende ikkekontraherende parter: Bahamas, Canada, Curaçao, Liberia, Panama og New Zealand.
            
            
               Den Europæiske Union er part i NEAFC-konventionen
                  2
               , fordi formålet med konventionen er omfattet af den fælles fiskeripolitik, hvor Unionen har enekompetence. Medlemsstaterne er omfattet af NEAFC-konventionen i henhold til EU-retten. 
            
            
               NEAFC har beføjelse til at vedtage henstillinger med henblik på forvaltningsforanstaltninger vedrørende fiskeri i områder uden for de kontraherende parters fiskerijurisdiktion (det regulerede område) og i områder under en kontraherende parts fiskerijurisdiktion, hvis den relevante kontraherende part anmoder om dette. Vedtagne henstillinger bliver bindende for de kontraherende parter, medmindre en kontraherende part gør rettidig indsigelse mod denne henstilling.
            
            
               Den 8. januar 2019 indgav Det Forenede Kongerige en ansøgning om at tiltræde NEAFC-konventionen som kontraherende part. Depositaren underrettede Europa-Kommissionen herom samme dag.
            
            
               I henhold til NEAFC-konventionen kan enhver stat (undtagen Den Europæiske Unions medlemsstater) tiltræde denne konvention på et hvilket som helst tidspunkt, forudsat at ansøgningen om den pågældende stats tiltrædelse godkendes af tre fjerdedele af alle kontraherende parter. Ansøgningen godkendes, hvis tre fjerdedele af de kontraherende parter inden 90 dage fra nævnte dato har givet depositaren meddelelse om deres godkendelse af ansøgningen
                  3
               . Depositaren giver den stat, der ansøger om tiltrædelse, og alle kontraherende parter meddelelse om resultatet af ansøgningen. Tiltrædelse sker ved deponering af et tiltrædelsesdokument hos depositaren og får virkning fra datoen for dennes modtagelse heraf.  
            
         
         
            
               Det Forenede Kongerige har præciseret, at dets ansøgning blev indgivet som led i en nødplan for det tilfælde, at der ikke foreligger en udtrædelsesaftale, og at det i modsat fald først vil effektuere tiltrædelsen af NEAFC-konventionen på et passende tidspunkt i løbet af overgangsperioden i overensstemmelse med udtrædelsesaftalen.
            
            
               3.Den holdning, der skal indtages på Unionens vegne
            
            
               Rådets afgørelse bør gøre det muligt for Kommissionen på Unionens vegne at godkende Det Forenede Kongeriges tiltrædelse af NEAFC-konventionen på følgende betingelse: i betragtning af usikkerheden på nuværende tidspunkt med hensyn til dato og betingelser for Det Forenede Kongeriges udtræden af EU bør Unionens godkendelse kun meddeles depositaren for NEAFC i tilfælde af at udtrædelsen sker uden en aftale ved udløbet af den underretningsperiode, som der henvises til i artikel 20, stk. 4, i NEAFC-konventionen.
            
            
               Et af de centrale mål i den fælles fiskeripolitik som fastsat i Europa-Parlamentets og Rådets forordning (EU) nr. 1380/2013
                  4
               
               
                er "at sikre, at fiskeriet er miljømæssigt, økonomisk og socialt bæredygtigt og forvaltes på en måde, der er i overensstemmelse med målene om at opnå økonomiske, sociale og beskæftigelsesmæssige fordele, om genoprettelse af fiskebestandene og opretholdelse af dem over niveauer, som kan frembringe et maksimalt bæredygtigt udbytte, og som bidrager til fødevareforsyningssikkerheden.". 
            
            
               Det er i Unionens interesse, at Det Forenede Kongerige samarbejder med hensyn til forvaltningen af de fiskebestande, der er af fælles interesse, i fuld overensstemmelse med bestemmelserne i De Forenede Nationers havretskonvention af 10. december 1982 ("UNCLOS") og De Forenede Nationers aftale om gennemførelsen af bestemmelserne i De Forenede Nationers havretskonvention af 10. december 1982 vedrørende bevarelse og forvaltning af fælles fiskebestande og stærkt vandrende fiskebestande af 4. august 1995 ("UNFSA") eller andre internationale aftaler eller folkeretlige normer. 
            
            
               I henhold til artikel 56, 63 og 116 i UNCLOS har Det Forenede Kongerige legitime fiskeriinteresser i NEAFC-konventionsområdet (åbent hav) og som kyststat, idet farvandene i Det Forenede Kongeriges eksklusive økonomiske zone er omfattet af NEAFC-konventionens anvendelsesområde.
            
            
               Hvis den samme bestand eller de samme bestande af tilknyttede arter forekommer både inden for den eksklusive økonomiske zone og i et område, som støder op til zonen, skal kyststaten og stater, som fisker efter sådanne bestande i det tilstødende område, i henhold til artikel 63, stk. 2, i UNCLOS og artikel 8 i UNFSA samarbejde om at nå til enighed om de nødvendige foranstaltninger med henblik på bevarelsen af disse bestande i det tilstødende område. Samarbejdet kan etableres inden for rammerne af regionale fiskeriforvaltningsorganisationer eller i tilfælde, hvor disse ikke har beføjelser til at forvalte den pågældende bestand, ved hjælp af ad hoc-ordninger mellem de lande, der har en interesse i dette fiskeri.
            
            
               Det Forenede Kongeriges tiltrædelse af NEAFC-konventionen vil gøre det muligt for landet at samarbejde om de nødvendige fiskeriforvaltningsforanstaltninger under behørig hensyntagen til andre landes og Den Europæiske Unions rettigheder, interesser og pligter og at sikre, at fiskeriaktiviteterne udøves, således at bestanden(e) udnyttes på bæredygtig vis.
            
            
               I lyset af Det Forenede Kongeriges legitime fiskeriinteresser i NEAFC-konventionsområdet, Det Forenede Kongeriges forpligtelse til at samarbejde om den nødvendige fiskeriforvaltning og behovet for at sikre NEAFC-henstillingernes bindende karakter ved Det Forenede Kongeriges tiltrædelse henstiller Kommissionen, at Det Forenede Kongeriges ansøgning godkendes, samtidig med at der tages hensyn til de betingelser, i henhold til hvilke Det Forenede Kongerige udtræder af Unionen. 
            
            
               Det foreslås, at Kommissionen får bemyndigelse til at meddele depositaren for NEAFC-konventionen Unionens holdning om støtte til Det Forenede Kongeriges tiltrædelse, i tilfælde af at Det Forenede Kongerige udtræder af Unionen, uden at der foreligger en udtrædelsesaftale ved udløbet af Det Forenede Kongeriges ansøgningsperiode for tiltrædelse af NEAFC-konventionen. 
            
            
               I tilfælde af at Det Forenede Kongerige udtræder af Unionen i henhold til betingelserne i udtrædelsesaftalen og den tilknyttede overgangsperiode, vil Unionen meddele sine internationale parter ved undertegnelsen af udtrædelsesaftalen, herunder parterne i NEAFC-konventionen, at det Forenede Kongerige i overgangsperioden fortsat skal behandles som en medlemsstat, for så vidt angår de internationale aftaler, som Unionen er part i.  Det betyder, at Det Forenede Kongeriges ansøgning om tiltrædelse af NEAFC-konventionen ville skulle indgives på ny i overensstemmelse med betingelserne i udtrædelsesaftalen.
            
            
               4.Retsgrundlag
            
            
               4.1.Proceduremæssigt retsgrundlag
            
            
               4.1.1.Principper
            
            
               I henhold til artikel 218, stk. 9, i traktaten om Den Europæiske Unions funktionsmåde (TEUF) skal Rådet vedtage afgørelser om fastlæggelse af, "hvilke holdninger der skal indtages på Unionens vegne i et organ nedsat ved en aftale, når dette organ skal vedtage retsakter, der har retsvirkninger, bortset fra retsakter, der supplerer eller ændrer den institutionelle ramme for aftalen."
            
            
               Begrebet "retsakter, der har retsvirkninger" omfatter retsakter, der har retsvirkninger i medfør af de folkeretlige regler. Det omfatter også instrumenter, der ikke har bindende virkning i henhold til folkeretten, men som "vil kunne få afgørende indflydelse på indholdet af de regler, der vedtages af EU-lovgiver"
                  5
               .
            
            
               4.1.2.Anvendelse på det foreliggende tilfælde
            
            
               Enhver stat kan tiltræde NEAFC-konventionen på ethvert tidspunkt. Ansøgningen er godkendt, hvis tre fjerdedele af de kontraherende parter, inden 90 dage fra den dato, hvor depositaren giver meddelelse om at have modtaget ansøgningen, har givet depositaren meddelelse om deres godkendelse af ansøgningen. Depositaren giver den stat, der ansøger om tiltrædelse, og alle kontraherende parter meddelelse om resultatet af ansøgningen.
            
            
               Tiltrædelse sker ved deponering af et tiltrædelsesinstrument hos depositaren og får virkning fra datoen for dennes modtagelse heraf. Depositaren underretter alle underskrivere og alle tiltrædende parter om de ratificerings-, accept-, godkendelses- og tiltrædelsesinstrumenter, der deponeres, og giver underskriverne meddelelse om, fra hvilken dato og for hvilke parter denne konvention træder i kraft.
            
            
               Det Forenede Kongeriges tiltræden vil, når den får virkning, være bindende i henhold til folkeretten i overensstemmelse med artikel 24 i NEAFC-konventionen og vil kunne få afgørende indflydelse på indholdet af EU-lovgivningen. 
            
         
         
            
               Den påtænkte retsakt hverken supplerer eller ændrer den institutionelle ramme for NEAFC-konventionen. Det proceduremæssige retsgrundlag for den foreslåede afgørelse er derfor artikel 218, stk. 9, i TEUF.
            
            
               4.2.Materielt retsgrundlag
            
            
               4.2.1.Principper
            
            
               Det materielle retsgrundlag for en afgørelse i henhold til artikel 218, stk. 9, i TEUF afhænger hovedsagelig af formålet med og indholdet af den påtænkte retsakt, hvortil der skal indtages en holdning på Unionens vegne. Hvis den påtænkte retsakt har flere formål eller består af flere elementer, og det ene af disse formål eller elementer må betragtes som det primære, mens de andre kun er sekundære, skal den afgørelse, der vedtages i henhold til artikel 218, stk. 9, i TEUF, kun have ét materielt retsgrundlag, nemlig det, som det primære eller fremherskende formål eller element tilsiger.
            
            
               4.2.2.Anvendelse på det foreliggende tilfælde
            
            
               Det primære mål med og indhold af den påtænkte retsakt vedrører den fælles fiskeripolitik.
            
            
               Det materielle retsgrundlag for den foreslåede afgørelse er derfor artikel 43 i TEUF.
            
            
               4.3.Konklusion
            
            
               Retsgrundlaget for den foreslåede afgørelse bør være artikel 43 sammenholdt med artikel 218, stk. 9, i TEUF.
            
            
               2019/0081 (NLE)
            
            
               Forslag til
            
            
               RÅDETS AFGØRELSE
            
            
               om fastlæggelse af den holdning, der skal indtages på Unionens vegne inden for rammerne af konventionen om det fremtidige multilaterale samarbejde vedrørende fiskeriet i det nordøstlige Atlanterhav, for så vidt angår Det Forenede Kongeriges ansøgning om tiltrædelse af denne konvention
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 43, sammenholdt med artikel 218, stk. 9,
            
            
               under henvisning til forslag fra Europa-Kommissionen,
            
            
               ud fra følgende betragtninger:
            
            
               (1)Konventionen om det fremtidige multilaterale samarbejde vedrørende fiskeriet i Det Nordøstlige Atlanterhav
                  6
                ("NEAFC-konventionen") blev godkendt ved Rådets afgørelse 81/608/EØF
                  7
                og trådte i kraft den 17. marts 1982. 
            
            
               (2)Den 29. marts 2017 meddelte Det Forenede Kongerige sin beslutning om at udtræde af Unionen i henhold til artikel 50 i traktaten om Den Europæiske Union. Traktaterne ophører med at finde anvendelse på Det Forenede Kongerige på datoen for udtrædelsesaftalens ikrafttræden eller, hvis en sådan aftale ikke foreligger, to år efter meddelelsen, dvs. fra den 30. marts 2019, medmindre Det Europæiske Råd efter aftale med Det Forenede Kongerige med enstemmighed beslutter at forlænge denne frist. 
            
            
               (3)Indtil Det Forenede Kongerige forlader Unionen, vedbliver det med at være en medlemsstat, der nyder alle de rettigheder og er bundet af alle de forpligtelser, der følger af traktaterne, herunder overholdelse af princippet om loyalt samarbejde. 
            
         
         
            
               (4)I retningslinjerne af 29. april 2017 anerkendte Det Europæiske Råd, at det i international sammenhæng er nødvendigt at tage hensyn til Det Forenede Kongeriges særlige karakter som en udtrædende medlemsstat, forudsat at det opfylder sine forpligtelser og forbliver loyalt over for Unionens interesser, mens det stadig er en medlemsstat. 
            
            
               (5)Udtrædelsesaftalen indeholder ordninger for anvendelse af EU-retlige bestemmelser på og i Det Forenede Kongerige efter den dato, hvor traktaterne ophører med at finde anvendelse på og i Det Forenede Kongerige ("overgangsperioden"). Hvis denne aftale træder i kraft, vil EU-lovgivningen, herunder internationale aftaler, som Unionen er part i, fortsat finde anvendelse på og i Det Forenede Kongerige i overgangsperioden i overensstemmelse med aftalen og vil ophøre med at finde anvendelse ved periodens udløb.
            
            
               (6)NEAFC-konventionen finder i øjeblikket anvendelse på Det Forenede Kongerige, idet Unionen er kontraherende part i denne konvention, samtidig med at artikel 20, stk. 4, i NEAFC-konventionen udelukker EU-medlemsstaternes tiltrædelse. 
            
            
               (7)I henhold til artikel 20, stk. 4, i NEAFC-konventionen kan enhver stat tiltræde NEAFC-konventionen, forudsat at en ansøgning om den pågældende stats tiltrædelse godkendes af tre fjerdedele af alle kontraherende parter i konventionen inden 90 dage fra den dato, hvor depositaren giver meddelelse om at have modtaget ansøgningen.
            
            
               (8)Den 8. januar 2019 indgav Det Forenede Kongerige en ansøgning om at tiltræde NEAFC-konventionen som kontraherende part, i tilfælde at der ikke indgås en udtrædelsesaftale inden den dato, hvor traktaterne ikke længere finder anvendelse. 
            
            
               (9)I henhold til artikel 56, 63 og 116 i De Forenede Nationers havretskonvention (UNCLOS)
                  8
                har Det Forenede Kongerige legitime fiskeriinteresser i NEAFC-konventionsområdet (åbent hav) og som kyststat, idet farvandene i Det Forenede Kongerige eksklusive økonomiske zone er omfattet af NEAFC-konventionens anvendelsesområde. 
            
            
               (10)Med henblik på at hindre ikkebæredygtigt fiskeri er det i Unionens interesse, at Det Forenede Kongerige samarbejder om forvaltningen af de fiskebestande, der er af fælles interesse, i fuld overensstemmelse med bestemmelserne i UNCLOS og De Forenede Nationers aftale om gennemførelsen af bestemmelserne i De Forenede Nationers havretskonvention af 10. december 1982 vedrørende bevarelse og forvaltning af fælles fiskebestande og stærkt vandrende fiskebestande af 4. august 1995 (UNFSA)
                  9
                eller andre internationale aftaler eller folkeretlige normer.
            
            
               (11)Hvis den samme bestand eller de samme bestande af tilknyttede arter forekommer både inden for den eksklusive økonomiske zone og i et område, som støder op til zonen, skal kyststaten og de stater, som fisker eftersådanne bestande i det tilstødende område, i henhold til artikel 63, stk. 2, i UNCLOS og artikel 8 i UNFSA samarbejde om at nå til enighed om de nødvendige foranstaltninger med henblik på bevarelsen af disse bestande i det tilstødende område. Dette samarbejdet kan etableres inden for rammerne af regionale fiskeriforvaltningsorganisationer eller i tilfælde, hvor disse ikke har beføjelser til at forvalte den pågældende bestand, ved hjælp af ad hoc-ordninger mellem de lande, der har en interesse i dette fiskeri.
            
            
               (12)Det Forenede Kongeriges tiltrædelse af NEAFC-konventionen vil gøre det muligt for landet at samarbejde om de nødvendige fiskeriforvaltningsforanstaltninger under behørig hensyntagen til andre landes og Den Europæiske Unions rettigheder, interesser og pligter med henblik på at sikre, at fiskeriaktiviteterne udøves, således at den pågældende bestand eller de pågældende bestande udnyttes på bæredygtig vis.  
            
            
               (13)Det er derfor i Unionens interesse at godkende den ansøgning om tiltrædelse af NEAFC-konventionen, som Det Forenede Kongerige har indgivet, hvis der i forbindelse med Det Forenede Kongeriges udtræden af Unionen ikke er indgået nogen udtrædelsesaftale ved udgangen af anmeldelsesperioden som omhandlet i artikel 20, stk. 4, i NEAFC-konventionen — 
            
            
               VEDTAGET DENNE AFGØRELSE:
            
            
               Artikel 1
            
            
               1.
                     Den holdning, der skal indtages på Unionens vegne indenfor rammerne af konventionen om det fremtidige multilaterale samarbejde vedrørende fiskeriet i det nordøstlige Atlanterhav ("NEAFC-konventionen"), er at godkende Det Forenede Kongeriges ansøgning om at tiltræde NEAFC-konventionen.  
            
            
               2.
                     Kommissionen tillægges beføjelser til at meddele depositaren for NEAFC-konventionen Unionens holdning, hvis der i forbindelse med Det Forenede Kongeriges udtræden af Unionen ikke er indgået nogen udtrædelsesaftale ved udgangen af anmeldelsesperioden som omhandlet i artikel 20, stk. 4, i NEAFC-konventionen. 
            
            
               Artikel 2
            
            
               Denne afgørelse er rettet til Kommissionen.
            
            
               Udfærdiget i Bruxelles, den […].
            
            
               
                     På Rådets vegne
               
               
                     formand
               
            
         
         
            
                  
                     (1)
                  
                        Se Rådets afgørelse (EU) 2019/274 af 11. januar 2019 om undertegnelse på Den Europæiske Unions og Det Europæiske Atomenergifællesskabs vegne af aftalen om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab (EUT L 471 af 19.2.2019, s. 1).
               
               
                  
                     (2)
                  
                        EFT L 227 af 12.8.1981, s. 21.
               
               
                  
                     (3)
                  
                        Med hensyn til Det Forenede Kongeriges ansøgning, der blev indgivet den 8. januar 2019, udløber perioden på 90 dage den 8. april 2019.
               
               
                  
                     (4)
                  
                        EUT L 354 af 28.12.2013, s. 22.
               
               
                  
                     (5)
                  
                        Domstolens dom af 7. oktober 2014, Tyskland mod Rådet, C-399/12, ECLI:EU:C:2014:2258, præmis 61-64. 
               
               
                  
                     (6)
                  
                        EFT L 227 af 12.8.1981, s. 22.
               
               
                  
                     (7)
                  
                        Rådets afgørelse 81/608/EØF af 13. juli 1981 om indgåelse af konventionen om det fremtidige multilaterale samarbejde vedrørende fiskeriet i Det Nordøstlige Atlanterhav (EFT L 227 af 12.8.1981, s. 21).
               
               
                  
                     (8)
                  
                        EFT L 179 af 23.6.1998, s. 3.
               
               
                  
                     (9)
                  
                        EFT L 189 af 3.7.1998, s. 14.